Broj: 711-I-1802-M-322/22-02-23

Zagreb, 8. srpnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Jasne Petek, zamjenice župana Krapinsko-zagorske županije,** za davanjem mišljenja Povjerenstva, na 179. sjednici, održanoj 8. srpnja 2022., daje sljedeće:

**MIŠLJENJE**

1. **Sukladno odredbama ZSSI/21-a, nema zapreke da se sestra obveznice Jasne Petek, zamjenice župana Krapinsko-zagorske županije, prijavi na javni natječaj za zasnivanje radnog odnosa u ustanovi kojoj je osnivač Krapinsko-zagorska županija te da pod jednakim i unaprijed propisanim uvjetima, kao i svi drugi kandidati, ostvari pravo na zapošljavanje u javnoj službi.**
2. **Ako bi obveznica Jasna Petek eventualno sudjelovala u donošenju odluka** **u provedbi postupka zapošljavanja iz točke I. ove izreke, Povjerenstvo ukazuje obveznici da bi sukladno članku 9. ZSSI/21-a bila dužna izuzeti se od svakog, pa i posrednog, oblika sudjelovanja u donošenju tih odluka te bi bila dužna zatražiti da se za njihovo donošenje odredi druga osoba.**
3. **Ukazuje se obveznici Jasni Petek na obvezu da, u svrhu očuvanja vlastitog integriteta i jačanja transparentnosti u obnašanju javnih dužnosti, osobama koje bi poduzimale radnje u provedbi javnog natječaja, deklarira okolnost da je njena sestra podnijela prijavu na natječaj, kao i da o tome obavijesti javnost putem službene internetske stranice Krapinsko-zagorske županije.**

Obrazloženje

Zahtjev za davanjem mišljenja Povjerenstva podnijela je Jasna Petek, zamjenica župana Krapinsko-zagorske županije. U knjigama ulazne pošte Povjerenstva zahtjev je zaprimljen 30. lipnja 2022. pod poslovnim brojem 711-U-6445-M-322/22-01-2, povodom kojeg se vodi predmet broj M-322/22.

Člankom 3. stavkom 1. točkom 34. ZSSI/21-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici slijedom čega je Jasna Petek, zamjenica župana Krapinsko-zagorske županije, obveznik navedenoga Zakona.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica navodi da su u njezinu djelokrugu, kao zamjenici župana Krapinsko-zagorske županije, zaduženoj za društvene djelatnosti, djelatnosti obrazovanja, zdravstva, kulture, socijalne skrbi, te udruga i mladih. Obveznica dalje navodi da postoji mogućnost da se njena sestra javi na natječaje za zaposlenje u Krapinsko-zagorskoj županiji, koji će biti otvoreni i na kojima će udovoljavati uvjetima, u ustanovama kojima je navedena županija osnivač.

Obveznica u nastavku citira odredbe Zakona o odgoju i obrazovanju u osnovnoj i srednjoj školi vezano uz imenovanje članova školskih odbora i zasnivanje radnog odnosa u školi i ističe da je Krapinsko-zagorska županija osnivač 30 osnovnih i 9 srednjih škola te da je župan imenovao po tri člana školskih odbora tih škola

Također, obveznica citira odredbe Zakona o zdravstvenoj zaštiti vezano uz imenovanje članova upravnih vijeća zdravstvenih ustanova te zapošljavanje u tim ustanovama i ističe da je Krapinsko-zagorska županija osnivač sedam zdravstvenih ustanova.

Obveznica napominje da nije imala niti ima utjecaja na statusni i profesionalni položaj članica i članova upravnih vijeća i školskih odbora naprijed navedenih ustanova kojima je Krapinsko-zagorska županija osnivač slijedom čega moli za mišljenje da li u slučaju da njena sestra bude u situaciji da se natječe za zaposlenje u ustanovama kojima je Krapinsko-zagorska županija osnivač, postoji ili bi mogao postojati sukob interesa.

Sukladno članku 2. stavku 2. ZSSI/21-a sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 7. stavkom 1. točkom c) ZSSI/21-a propisana je zabrana zlouporabe posebnih prava obveznika koja proizlaze ili su potrebna za obavljanje dužnosti, dok je točkom i) propisana zabrana obveznicima da na koji drugi način koriste položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 9. stavkom 1. ZSSI/21-a propisano je da je, ako se pojave okolnosti koje se mogu definirati kao potencijalni sukob interesa, obveznik dužan deklarirati ga na odgovarajući način i razriješiti tako da zaštiti javni interes, a stavkom 2. istoga članka propisano je da će se obveznik, ako nije drukčije propisano zakonom, izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba ili poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 5. stavkom 1. točkom 6. ZSSI/21-a propisano je da su povezane osobe osobe navedene u točki 3. toga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom, a točkom 3. istoga stavka propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Nastavno na sve navedeno, Povjerenstvo ističe da je sestra obveznice, kao član njene obitelji, ujedno i povezana osoba s obveznicom u smislu odredbi ZSSI/21-a, međutim, uslijed navedene okolnosti sestra obveznice ne može biti isključena ili ograničena od svojeg prava na ostvarivanje prava na zapošljavanje u javnoj službi, već isto pravo ima pod jednakim uvjetima kao i svi drugi kandidati.

Svaki obveznik je uvijek pozvan ponajprije zaštititi javni interes te poduzeti sve što je potrebno da u obnašanju dužnosti odijeli privatni interes od javnog. Stoga je obveznica, u situaciji zapošljavanja svoje sestre u ustanovi čiji je osnivač jedinica područne (regionalne) samouprave u kojoj obveznica obnaša dužnost, ukoliko bi se povodom izvršavanja ovlasti koje ima kao zamjenica župana Krapinsko-zagorske županije eventualno našla u takvoj situaciji, dužna izuzeti se od svakog, pa i posrednog sudjelovanja u provedbi postupka zapošljavanja.

Nadalje, upućuje se obveznicu da u cilju očuvanja vlastitog integriteta i jačanja transparentnosti u obnašanju javnih dužnosti, osobama koje bi poduzimale radnje u provedbi predmetnog javnog natječaja, deklarira okolnost da je njena sestra podnijela prijavu na natječaj, kao i da o tome obavijesti javnost putem službene internetske stranice Krapinsko-zagorske županije. Na taj način skreće se pozornost osobama koje provode postupak po javnom natječaju, ali i zainteresiranoj javnosti, na potrebu provođenja nadzora nad izvršavanjem istog.

Slijedom navedenoga, Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Jasna Petek, putem e-mail adrese
2. Objava na internetskoj stranici Povjerenstva
3. Pismohrana